Genesis 6:11-14 Die opdrag wat Noag van die HERE kry om die ark te bou lyk baie snaaks. Wie gaan nou ’n groot skip bou terwyl in die nabyheid geen water is nie. Nogtans spring Noag aan die werk omdat die opdrag deur die HERE vir hom gegee is. Hy vertrou op die HERE. Hy erken en leef so dat hy op God se wysheid bou. Hy vertrou hom as klein mens toe aan die groot en betroubare God.
Dis so goed om by Noag die geloof in die HERE te sien. Al is dit so dat sy broers en susters, sy neefs en niggies en sy vriende sê dat hy mal is. Nogtans bou hy op die HERE se woorde. Ons lees daarvan in Hebreërs 11: “ Deur die geloof het Noag, toe hy ’n goddelike waarskuwing ontvang het aangaande wat nog nie gesien was nie, met eerbiedige vrees die ark gereed gemaak tot redding van sy huisgesin, waardeur hy die wêreld veroordeel het en ’n erfgenaam geword het van die geregtigheid wat volgens die geloof is.” Vs 7
Noag bou in liefde en gehoorsaamheid vir die HERE die ark. Hy is daarin ’n voorbeeld vir ons. Somtyds kan ons nie verstaan dat iets wat de HERE sê so kan gebeur nie. Dan is dit so belangrik dat ons nie op ons menslike verstand en ons eie voorstellingvermoë vertrou nie maar op die HERE! Hy is die God wat wonders doen. Hy is God en Hy alleen! Sy verstand gaan ons verstand ver te bowe.